Az LMP-s Kiss Csaba a Facebook-oldalán jelentette be, hogy visszalép a Pest megyei 5-ös számú választókerületben, Dunakeszin a DK-s Rónai Sándor javára.

Úgy tudjuk, hogy cserébe a DK-s Krauze István lép vissza az LMP-s Matkovich Ilona javára Vácon, a Pest megyei 4-es választókerületben.

Az Index úgy tudja, hogy további visszalépések is lehetnek a nap folyamán. A választási törvény szerint szombat 11 óráig léphetnek vissza az egyéni választókerületben induló jelöltek. Ennek az az oka, hogy az időeltolódás miatt az amerikai kontinensen már szombaton megtartják a szavazást, legkorábban a brazíliavárosi, a Sao Pauló-i, a Buenos Aires-i és a Santiago de Chile-i külképviselet nyit ki, közép-európai idő szerint szombaton 11 órakor.

A lemondott jelölt nevét tehát „lehúzzák” a szavazólapról, és a jelölt kieséséről a szavazatszámláló bizottság a szavazóhelyiségben elhelyezett hirdetményen is tájékoztatja a választópolgárokat.